Marianne Aasen
Store norske leksikon,Samfunn,Politikk og offentlig forvaltning,Norsk politikk og offentlig forvaltning,Partier og politikere,Norske politikere,Tidligere politikere
Marianne Aasen er statsvitar, politikar og direktør for Simula School of Research and Innovation (Simulaskolen). Aasen var stortingsrepresentant for Arbeidarpartiet frå Akershus i 2005–2017 og leiar av kyrkje-, utdannings- og forskingskomiteen i perioden 2009–2013.
Bakgrunn Marianne Aasen (tidlegare Aasen Agdestein) er fødd i Bergen i Hordaland (no Vestland) og voks opp i Moss i Østfold (no Viken). Ho har examen artium frå Malakoff videregående skole i 1986 og tok hovudfag i statsvitskap ved Universitetet i Oslo i 1993, med faga historie, sosialøkonomi og statsvitskap. Aasen arbeidde deltid som postfunksjonær ved Gamlebyen postkontor i 1987–1990, deretter som journalist i Arbeiderbladet i 1991–1993 og i Avisenes Nyhetsbyrå i 1993–1995. Ho var informasjonssjef i Europabevegelsen i 1998–2000, og etter tida på Stortinget tok Aasen til som direktør for Simula School of Research and Innovation (Simulaskolen). Politisk karriere Aasen var medlem i styret i St. Hanshaugen Arbeidarparti i 1995–1997. Ho var leiar av Asker Arbeidarparti i 2003–2004 og styremedlem frå 2004. Aasen var politisk rådgivar i stortingsgruppa til Arbeidarpartiet i 1995–1996 og 2001–2005, samt politisk rådgivar i kommunal- og regionaldepartementet i 2000–2001 i regjeringa Stoltenberg I. Ho var innvald stortingsrepresentant for Arbeidarpartiet frå Akershus i 2005–2017, og var i 2009–2013 leiar av kyrkje-, utdannings- og forskingskomiteen på Stortinget. Andre verv Aasen var leiar av Europabevegelsen i Asker 2003–2004, medlem av styret for Asker og Bærum Taxi 2006–2009 og medlem av styret for Fossumkollektivet frå 2008. Les meir i Store norske leksikon Arbeidarpartiet Stortinget stortingsrepresentant Eksterne lenker Stortinget: Marianne Aasen